Բայց ճիշտը խոսենք, Ասյան հարազատներից ժառանգած լավ բաներ էլ ուներ: Ամենաառաջինը' մազերը: Գանգուր, սև ու փարթամ մազեր ուներ, տեսականորեն' ընտանիքի բոլոր կանանց պես. բայց գործնականում' միայն Զելիհա մորաքրոջ նման: Ամեն անգամ կարգապահ ուսուցիչ Ջևրիյե մորաքույրը մազերը ձիգ հյուս էր անում, իսկ Բանու մորաքրոջ հետ անհնար էր համեմատական անցկացնել, որովհետև միշտ գլխաշոր էր կապում: Ֆերիդե մորաքույրը մազերի ձևն ու գույնը անընդհատ փոխում էր' կախված հոգեվիճակից: Գյուլսում տատիկը բամբակե գլուխ ուներ, որովհետև ամբողջովին սպիտակել էր և ամոթալի համարելով տարեց կանանց' տարիքից ջահել երևալու ջանքները, հրաժարվել էր մազերը ներկելուց: Մյուս կողմից' նրանից շատ ավելի մեծ Մեծ տատիկը կարմիր հինայով